EUROOPA KOMISJON Brüssel,25.2.2021 COM(2021) 86 final KOMISJONI ARUANNE EUROOPA PARLAMENDILE JA NÕUKOGULE Euroopa Parlamendi ja nõukogu määruse (EL) nr 692/2011 (mis käsitleb Euroopa turismistatistikat) alusel komisjonile antud delegeeritud õigusaktide vastuvõtmise õiguse rakendamise kohta



KOMISJONI ARUANNE EUROOPA PARLAMENDILE JA NÕUKOGULE Euroopa Parlamendi ja nõukogu määruse (EL) nr 692/2011 (mis käsitleb Euroopa turismistatistikat) alusel komisjonile antud delegeeritud õigusaktide vastuvõtmise õiguse rakendamise kohta 1.Taust Euroopa Parlamendi ja nõukogu 6. juuli 2011. aasta määrusega (EL) nr 692/2011, mis käsitleb Euroopa turismistatistikat (), loodi ühine raamistik Euroopa Liidu turismistatistika süstemaatiliseks arendamiseks, tegemiseks ja levitamiseks. Määrusega (EL) nr 692/2011 on komisjonile antud õigus võtta vastu delegeeritud õigusakte, millega ·muudetakse mõisteid kooskõlas rahvusvaheliste mõistete muudatustega (artikli 2 lõige 2); ·muudetakse andmeedastuse tähtaegu, et võtta arvesse majanduslikku, sotsiaalset ja tehnika arengut (artikli 9 lõige 5), ning ·muudetakse lisasid, et võtta arvesse majanduslikku, sotsiaalset ja tehnika arengut. Komisjon ei tohi aga muuta lisade sätteid, mis muudavad nõutavad andmed vabatahtlikuks ja piiravad vaatluse ulatust (artikli 3 lõige 2). Lisaks on määruses (EL) nr 692/2011 rõhutatud, et on oluline, et komisjon korraldaks enne delegeeritud õigusaktide vastuvõtmist oma ettevalmistava töö käigus asjakohaseid konsultatsioone, sealhulgas ekspertide tasandil. 2.Õiguslik alus Määruse (EL) nr 692/2011 artikli 11 lõikega 2 antakse komisjonile delegeeritud õigusaktide vastuvõtmise õigus viieks aastaks alates 11. augustist 2011. Seda õigust pikendatakse automaatselt viieks aastaks, välja arvatud juhul, kui Euroopa Parlament või nõukogu esitab pikendamise suhtes vastuväite hiljemalt kolm kuud enne iga ajavahemiku lõppemist. Komisjon peab esitama delegeeritud volituste kohta aruande vähemalt üheksa kuud enne viieaastase tähtaja möödumist. Käesoleva aruandega see nõue täidetakse. Esimene aruanne, mis hõlmas ajavahemikku 2011–2015, võeti vastu 2016. aasta jaanuaris (). 3.Määruse (EL) nr 692/2011 alusel delegeeritud volituste kasutamine Alates 2016. aastast on komisjon vastu võtnud kaks delegeeritud õigusakti: komisjoni delegeeritud määrus (EL) nr 2019/1681() ja komisjoni delegeeritud määrus (EL) 2020/1569(). ·Komisjoni delegeeritud määrus (EL) 2019/1681 Määruse (EL) nr 692/2011 artikli 3 lõikega 2 ja artikli 9 lõikega 5 on komisjonile antud õigus võtta vastu delegeeritud õigusakte lisade kohandamiseks ja andmeedastustähtaegade muutmiseks, et võtta arvesse majanduslikku, sotsiaalset ja tehnika arengut. Kümne aasta jooksul pärast määruse (EL) nr 692/2011 jõustumist on turismistatistika kasutajate vajadused majanduslikust, sotsiaalsest ja tehnika arengust tulenevalt muutunud. Lisaks on tänu statistika tegemise protsessi tõhususe suurenemisele võimalik koostada statistilisi andmeid ajakohasemalt ja kasutajale kohandatud viisil. Selle delegeeritud õigusaktiga võeti neid arenguid arvesse ja ajakohastati määrust (EL) nr 692/2011, muutes andmeedastustähtaegu ning I ja II lisa. Ajakohastused hõlmavad järgmist:

a)järk-järgult parandatakse kõigi kuuandmete edastamise tähtaegu ning valideeritud andmete edastamist kuu ja aasta andmekogumite jaoks (artikkel 9); b)igal aastal edastatakse geograafilise ja ajalise detailsuse parandamiseks andmeid järgmiste uute jaotuste jaoks, mis kajastavad nende ööde arvu, mille on majutusettevõttes veetnud residendid ja mitteresidendid (I lisa, 2. jagu): -kuuandmed NUTS 2 piirkondade kohta; -andmed vastavalt linnastumise astmele ning eraldi rannikuäärsete ja muude alade kohta; -andmed NUTS 3 piirkondade kohta ning -andmed pealinnade ja teiste valitud linnade kohta; c)iga kolme aasta järel edastatakse nõudlusega seotud teave digiplatvormide kohta, lähtudes teatatud reiside broneerimisviisiga seotud muutujatest; d)igal aastal edastatakse üksikasjalikud andmed teatatud reiside kohta jaotuste „peamine transpordivahend“ ja „peamine majutusviis“ lõikes ning e)igal aastal edastatakse andmed teatatud pakettreisidega seotud kulutuste kohta. Delegeeritud õigusakt ei suurendanud märkimisväärselt liikmesriikide ja andmeesitajate koormust ega mõjutanud kontseptuaalset alusraamistikku. Komisjon pidas delegeeritud õigusakti ettevalmistamise käigus nõuetekohaseid konsultatsioone, sealhulgas ekspertidega. Osapoolte hulgas, kellega konsulteeriti, oli turismistatistika eksperdirühm, ettevõtlusstatistika direktorite rühm ja Euroopa statistikasüsteemi riiklike statistikaametite eksperdirühm. Nendega konsulteeriti kirjalikult ja/või nõupidamistel 2018. aasta juunist kuni 2019. aasta juunini ning Euroopa Parlamenti ja nõukogu teavitati nõuetekohaselt konsultatsioonide tulemustest. Komisjon võttis delegeeritud määruse vastu 1. augustil 2019 ning teavitas sellest Euroopa Parlamenti ja nõukogu; kumbki asutus ei esitanud ettenähtud tavapärase kahekuulise ajavahemiku jooksul delegeeritud määruse kohta vastuväiteid. Kahekuulise ajavahemiku lõpus avaldati delegeeritud määrus 9. oktoobril 2019 Euroopa Liidu Teatajas ja see jõustus 29. oktoobril 2019. ·Komisjoni delegeeritud määrus (EL) 2020/1569 Teise komisjoni delegeeritud määrusega viidi määrus (EL) nr 692/2011 vastavusse asjaoluga, et Ühendkuningriik on alates 1. veebruarist 2020 ELi mittekuuluv riik (kolmas riik). Alates sellest kuupäevast peab Euroopa turismistatistika kajastama Ühendkuningriiki kui ELi mittekuuluvat riiki. Delegeeritud õigusaktiga ajakohastati majutusettevõtetes peatuvate külaliste elukohariigi või elukoha geograafilise piirkonna puhul kasutatavaid kategooriaid, nagu on sätestatud määruse (EL) nr 692/2011 I lisa 3. jaos „E. Riikide ja geograafiliste piirkondade loetelu“, lisades Ühendkuningriigi eraldi riigina. Komisjon kasutas talle määruse (EL) nr 692/2011 artikli 3 lõikega 2 antud õigust võtta vastu kõnealune delegeeritud õigusakt. Ühendkuningriik on oluline ELi saabuvate turistide päritoluriik, seega pidi komisjon jätkuvalt saama andmeid esitavate riikide andmeid Ühendkuningriigist saabuvate turismivoogude kohta eraldi, nagu tehti peamiste partnerite puhul, nagu Venemaa, Ameerika Ühendriigid, Kanada, Brasiilia, Hiina ja Euroopa Vabakaubanduse Assotsiatsiooni (EFTA) riigid. Muudatus ei pannud liikmesriikidele lisakoormust, kuna nad juba saatsid need andmed Eurostatile kategoorias „Euroopa Liit (liit); eraldi märkida: iga liikmesriik“. Muudatus seisnes ainult selles, et andmeedastusvormil muudeti andmete sisestamise rida. Komisjon pidas delegeeritud õigusakti ettevalmistamise käigus nõuetekohaseid konsultatsioone, sealhulgas ekspertidega. Osapoolte hulgas, kellega konsulteeriti, oli turismistatistika eksperdirühm, ettevõtlusstatistika direktorite rühm ja Euroopa statistikasüsteemi riiklike statistikaametite eksperdirühm. Nendega konsulteeriti kirjaliku menetluse teel ajavahemikul 2020. aasta veebruarist maini ning Euroopa Parlamenti ja nõukogu teavitati nõuetekohaselt konsultatsioonide tulemustest. Komisjon võttis delegeeritud määruse vastu 23. juulil 2020 ning teavitas sellest Euroopa Parlamenti ja nõukogu; kumbki asutus ei esitanud ettenähtud tavapärase kahekuulise ajavahemiku jooksul delegeeritud määruse kohta vastuväiteid. Kahekuulise ajavahemiku lõpus avaldati delegeeritud määrus 29. oktoobril 2020 Euroopa Liidu Teatajas ja see jõustus 18. novembril 2020. Kokkuvõte Komisjon on kasutanud oma delegeeritud volitusi õigesti ning kutsub Euroopa Parlamenti ja nõukogu üles käesolevat aruannet teadmiseks võtma.